
ועדת העבודה, הרווחה והבריאות

16.6.2009


הכנסת השמונה עשרה





נוסח לא מתוקן

מושב שלישי

פרוטוקול מס' 26

מישיבת ועדת העבודה, הרווחה והבריאות

יום שלישי, כ"ד בסיון התשס"ט (16 ביוני 2009), שעה 9:00

סדר היום:

הצעת חוק הסדרת העיסוק במקצועות הבריאות (תיקון), התשס"ט-2008

הצעתם של חברי הכנסת:

אריה אלדד, חיים אמסלם, אחמד טיבי, משה שרוני, יולי יואל אדלשטיין, אברהם מיכאלי, 
יעקב מרגי, יצחק וקנין, נסים זאב, דוד אזולאי, שלמה בנזירי, אלכס מילר

נכחו:

חברי הוועדה:

חיים כץ – היו"ר

אריה אלדד

אריה ביבי

אחמד טיבי

ציון פיניאן

מוזמנים:

ד"ר אמין שנון, מנהל המחלקה למקצועות רפואיים, משרד הבריאות

עו"ד אילנה מישר, הלשכה המשפטית, משרד הבריאות

אילה פרג, פיזיותרפיסטית ראשית, משרד הבריאות

ד"ר לאה שקד, מפקחת ארצית וממוחנה על שירות חנ"מ, משרד החינוך

עו"ד יבינה זכאי-בראונר, עוזרת ליועץ המשפטי,  משרד החינוך

אירית פורז, דיאטנית ראשית, שירותי בריאות כללית

ייעוץ משפטי:

יהודית וסרמן

שמרית שקד-גיטלין

מנהלת הוועדה:

וילמה מאור

רשמה וערכה:

אהובה שרון – חבר המתרגמים בע"מ

הצעת חוק הסדרת העיסוק במקצועות הבריאות (תיקון), התשס"ט-2008

הצעתם של חברי הכנסת:

אריה אלדד, חיים אמסלם, אחמד טיבי, משה שרוני, יולי יואל אדלשטיין,
אברהם מיכאלי, יעקב מרגי, יצחק וקנין, נסים זאב, דוד אזולאי, שלמה בנזירי, אלכס מילר

היו"ר חיים כץ:


אני פותח את ישיבת ועדת העבודה, הרווחה והבריאות בהצעת חוק הסדרת העיסוק במקצועות הבריאות (תיקון), התשס"ט-2008. החוק הוא חוק של חבר הכנסת אריה אלדד, חבר הכנסת אחמד טיבי, השר יולי אדלשטיין וכל סיעת ש"ס. כנראה בחוק הזה יש משהו חשוב שגרם לכל סיעת ש"ס להצטרף אליו.


חבר הכנסת אלדד, אולי אתה רוצה להסביר לנו קודם כל למה כל סיעת ש"ס הצטרפה, האם זה היה בהוראת הראש הראשי או מטעמים אחרים.

אריה אלדד:

מילת היסטוריה על החוק. חוק מקצועות הבריאות היה מונח כאבן שאין לה הופכין במשרד הבריאות במשך שנים רבות עד שדוקטור טיבי החליט לעשות מעשה ולקחת את החוק ולהגיש אותו כהצעת חוק פרטית שלו. אני התמניתי בכנסת הקודמת כיושב-ראש ועדת משנה כדי לטפל בחוק לאחר שהוא עבר קריאה טרומית. אכן טיפלנו בחוק לקריאה ראשונה, שנייה ושלישית.

החוק הראשון שהיה המבנה החוקי של המשך החקיקה עסק בארבעה מקצועות – בפיזיותרפיה, ריפוי בעיסוק, דיאטניות קלינית והפרעות בתקשורת.

סוכם שאחרי שנסיים לטפל בארבעת המקצועות האלה, על השלד החוקי שנבנה נוסיף מקצועות נוספים, ואכן גם דוקטור טיבי, גם אני וגם נדמה לי חבר הכנסת אמסלם הגשנו כל אחד הצעות חוק פרטיות כאשר על הצעת החוק של חבר הכנסת אמסלם הייתה חתומה כל סיעת ש"ס בשעתה.

אחמד טיבי:

זה היה מתוך סולידריות נטורפטית.  

היו"ר חיים כץ:


זאת שקיימת בינך לבין חבר הכנסת אריה אלדד, דבר שמתבטא בדיונים במליאה בכל נושא ונושא.

אחמד טיבי:

זה סתם מזוכיזם.

אריה אלדד:

אחרי שהצעות החוק עברו בקריאה טרומית, קיימנו את הדיונים כאן, איחדנו את הדיון בהצעות החוק והשלמנו את הדיונים לקראת קריאה ראשונה. העברנו את החוק בקריאה ראשונה בכנסת ה-17 בידיעה שאנחנו עם חלק מהנושאים רצים. בחלק מהנושאים ידענו שלא השלמנו את הדיון ולא ביררנו אותם עד תום כי כדי להחיל עליו דין רציפות היה ברור שאנחנו עלולים להתחיל מההתחלה. הכוונה הייתה לקראת קריאה שנייה ושלישית לדייק בדיונים בכל אחד מהנושאים. 

אני מבין שזה על סדר היום, הבקשה להחיל דין רציפות על החוק שהעברנו בקריאה ראשונה בכנסת הקודמת.

היו"ר חיים כץ:


החוק הזה שאתם העברתם אושר על ידי ממשלת ישראל בהסכמה להכנה לקריאה ראשונה מחדש והוא בא לוועדת העבודה והרווחה לאישור החלת דין רציפות.

אריה אלדד:

אולי דוקטור טיבי יאמר מה ההבדל בין החוק הזה לבין החוק הראשון, ואיזה מקצועות נוספים הכנסנו הפעם לחוק הזה.

אחמד טיבי:

אם יורשה לי אדוני היושב-ראש, מדובר באוסטיאופטים, כירופרקטים, מטפלים בהבעה ויצירה, פודיאטרים, פודיאטרים מנתחים, קרימינולוג  קליני ורנטגנאים.

אריה אלדד:

אלה המקצועות שדוקטור טיבי ציין. בפודיאטריה הייתה תת-חלוקה.

יהודית וסרמן:

אין כאן שמונה. התחלתם מ-5 וזה נגמר ב-10. יש פה רק שש.

אחמד טיבי:

אוסטיאופט, כירופרקטר, מטפל בהבעה וביצירה, פודיאטר, פודיאטר מנתח, קרימינולוג קליני ורנטגנאי. אני קורא מתיקון סעיף 2 של ההגדרות.

אריה אלדד:

ואני קראתי מהתוספת הראשונה.

יהודית וסרמן:

מדובר על החלת דין רציפות על הצעת החוק שאושרה בקריאה ראשונה. 

היו"ר חיים כץ:


מישהו מהנוכחים רוצה להוסיף משהו?

ציון פיניאן:


קלעתם לדעת גדולים. 

אירית פורז:


אני דיאטנית ראשית של שירותי בריאות כללית. יש לי התלבטות לגבי חוק שרוצה לכרוך מקצועות שאינם אקדמאים במקצועות אקדמאים. אחת הסיבות שאנחנו כל כך רצינו את החוק וכל כך עבדנו עבורו יחד עם חבר הכנסת אחמד טיבי היה כדי לבדל את המקצועות האקדמאים שלנו מכל מיני שרלטנים למיניהם שקראו לעצמם באותם תארים ללא ההכשרה המוכרת על ידי המועצה להשכלה גבוהה בישראל. אנחנו מאוד חוששים, לפחות אני מאוד חוששת – ואני מייצגת את הסקטור שלי- שהחוק הזה יאפשר את הפריצה אותה בדיוק רצינו למנוע.

היו"ר חיים כץ:


במהלך הדיונים נעשה כמיטב יכולתנו לאזן בין הסקטורים השונים. אנחנו מכירים את זה ממערכת יחסי עבודה.


אנחנו מצביעים על החלת דין רציפות.

ה צ ב ע ה

אושר פה אחד


הוועדה החליטה להודיע למליאת הכנסת על החלת דין רציפות. תודה רבה. הישיבה נעולה.

הישיבה ננעלה בשעה 09:10

